ANC staan by RamaphosaPaul Mashatile, tesourier-generaal van die ANC, en Pule Mabe, woordvoerder van die ANC, tydens ‘n vorige mediakonferensie by Nasrec op 2 Desember. (Foto: Guillem SARTORIO / AFP) Ná ’n lang dag van debatteer, het die ANC se nasionale uitvoerende komitee (NUK) eindelik besluit om teen die aanvaarding van die artikel 89-paneel van ondersoek na gebeure op Phala Phala se verslag te stem. Dít mits die parlementêre stemming Dinsdag nog voortgaan. Pres. Cyril Ramaphosa het vanmiddag hofstukke by die Konstitusionele Hof ingedien om die verdoemende verslag te laat hersien. Die parlement se voorsittende beamptes sal nou moet besluit of die stemming môre kan plaasvind. Paul Mashatile, tesourier-generaal van die ANC, het dit egter Maandagaand tydens ’n mediakonferensie duidelik gestel dat ANC-parlementslede tydens die stemming teen die aanvaarding van die verslag sal stem. “Ons sal dit nie ondersteun nie. Dit beteken die president gaan voort met sy pligte.” Mashatile het toegegee dat daar tydens vandag se vergadering by die Nasrec-konferensiesentrum ’n driftige debat was met sommige komiteelede wat aangevoer het dat die ANC dalk ten gunste van die aanvaarding van die verslag behoort te stem. Mashatile wou nie sê hoeveel ten gunste daarvan was nie, maar wel dat daar eindelik besluit is om daarteen te stem. Die NUK was ook eenparig dat Ramaphosa geregtig is daarop om die verslag te laat hersien. Mashatile het dit later ook duidelik gestel dat Ramaphosa nooit aangebied het om te bedank nie. Die NUK het ook nie van Ramaphosa gevra om te bedank of opsy te staan nie. “Dit is in die beste belang van die land dat Ramaphosa vir eers voortgaan met sy pligte.” Mashatile het verslaggewers wel gerusgestel dat Ramaphosa deur die integriteitskommissie aanspreeklik gehou sal word, sou hy skuldig bevind word. Die kommissie sal teen Vrydag ’n verslag aan die ANC oorhandig.